
Työpaikkakouluttaja oppisopimusopiskelijan ohjaajana

Työpaikolta edellytetään yhä enemmän valmiuksia ja osaamista ohjata oppijaa saavuttamaan hänen osaamisensa kehittymiselle asetetut tavoitteet. Työpaikkojen on nyt ja tulevaisuudessa oltava valmiina kehittämään omia ohjauksen tapojaan voidakseen tarjota laadukasta ohjaamista ja oppimista tukevan oppimisympäristön. Työpaikalla järjestettävän koulutuksen toteutus edellyttää ammattitaidoltaan, koulutukseltaan ja työkokemukseltaan riittävän päteviä työntekijöitä, joista aina joku voi toimia opiskelijan vastuullisena kouluttajana (Asetus 811/1998, 5§). Leinon (2013,78) mukaan työpaikkakouluttaja on avainasemassa opiskelijan osaamisen kehittymisessä. Hän mahdollistaa oppimista siten, että opiskelija pystyy käyttämään työpaikkaa laaja-alaisesti oppimiseen. Viinisalo (2010,28)toteaa artikkelissaan, että hyvällä johtamisella oppisopimuskoulutus tarjoaa työpaikalle mahdollisuuden tehokkaaseen kollektiiviseen oppimiseen, mikä on ominaista tälle koulutusmuodolle. 

Oppisopimuskoulutus suomalaiseen tapaan
Oppisopimuskoulutuksessa on kyse käytännönläheisestä koulutuksesta, jossa työpaikalla opitaan 80 % opiskeltavasta alasta ja noin 20 % teoriaopintoja opiskellaan oppilaitoksessa. Oppisopimuskoulutuksen avulla työnantaja voi kouluttaa henkilöstöä muuttuviin tai uusiin työtehtäviin, uusien työntekijöiden rekrytoimiseen yritykseen ja  työntekijältä puuttuvan ammatillisen koulutuksen hankintaan. Viinisalon (2008) mukaan Canning ja Lang (2004) määrittävät oppisopimuskoulutuksen työnantajan sponsoroimaksi, osa-aikaisen koulutuksen ja työyhteisössä työskentelyn avulla saavutettavaksi ammatilliseksi tutkinnoksi. Oppisopimuksen tarkoituksena on työntekijän ja organisaation osaamisen kehittäminen ja tavoitteena on sovittaa yhteen sekä opiskelijan yksilölliset tarpeet että työnantajan intressit. 
Oppisopimuskoulutuksella voi suorittaa perustutkinnon, ammattitutkinnon tai erikoisammattitutkinnon. Koulutus voi olla myös ei–tutkintotavoitteista lisäkoulutusta. Oppisopimusopiskelija opiskelee työsuhteessa, vähintään 25 tuntia viikossa, joten hänellä on samat oikeudet ja velvollisuudet kuin muilla työntekijöillä. Häntä koskee työehtosopimus ja työlainsäädäntö kuten muitakin työntekijöitä. Työssä oppimisen ohjaajaksi työnantaja nimeää työpaikkakouluttajan. 
Työpaikkakouluttaja oppimisen ohjaajana 
Työelämälähtöisyyden ymmärtäminen oppisopimuskoulutuksessa ja työpaikkakouluttajan merkityksen ymmärtäminen oppimisen ohjaajana on muuttanut käsityksiä työpaikkakouluttajan osaamisen tarpeista. Työpaikkakouluttajalla pitää olla edellytykset toimia opiskelijan ohjaajana niin, että opiskelija voi saavuttaa tavoittelemansa ammattitaidon ja suorittaa tutkinnon tai asetetut osaamiskokonaisuudet. Työpaikalla tapahtuva koulutus tarkoittaa opiskelijan perehdyttämistä, opastamista, tukemista ja vuorovaikutusta hänen kanssaan koko oppimisprosessin ajan. 
Opintojen suunnittelu opiskelijan, koulutuksen järjestäjän edustajan ja opettajan kanssa ovat keskeisiä haasteellisia tehtäviä. Työpaikkakouluttaja motivoi opiskelijaa jatkuvaan itsearviointiin ja reflektointiin, arvioi opiskelijan oppimista ja huolehtii siitä, että eri työtehtävien arviointiin osallistuvat niistä vastaavat henkilöt. Hän on ammattilainen, joka on opiskelijan vastuullinen kouluttaja.
Aloittavan työpaikkakouluttajan ydintaidot muodostuvat henkilökohtaisista kyvyistä ja valmiuksista toimia kouluttajana ja ohjaajana. Motivaatio tehtävään sekä ammattialan hallinta ovat vaatimuslistalla tärkeimpinä. Ammattilaisen tasolla työpaikkakouluttajan henkilökohtaisiin kykyihin ja valmiuksiin toimia ohjaajana kohdistuu enemmän vaatimuksia. Ohjausmenetelmien osaaminen, opiskelijan osaamisen kehittymisen tunnistaminen ja motivaation seuraaminen sekä yhteistyön rakentaminen eri toimijoiden välille ovat vaatimuksia ammattilaisen tasolla. Korkeimmalla tasolla eli asiantuntijuuden tasolla osaamisvaatimukset syvenevät. Tarvitaan ohjaustaitojen syvällistä hallintaa sekä kykyä kehittää itseään, opiskelijaa että työtään. Ammatillisen osaamisen kehittyminen on jatkuvaa uuden oppimista ja ajallisesti vuosien tulos. Tärkeitä ominaisuuksia kehittymisessä ovat kyvyt, itsesäätely ja ympäristö.
Työpaikkakouluttajien koulutus
Työpaikkakouluttajille suunnattiin jo 1990-luvun puolenvälin paikkeilla koulutusta, mutta silloin koulutuksissa perehdyttiin suomalaiseen koulutusjärjestelmään ja oppisopimusprosessiin. Ohjausosaamisen koulutusta työpaikkakouluttajille alettiin suunnata varsinaisesti vasta viitisen vuotta sitten. 
Vuosille 2011- 2016 julkaistussa koulutuksen ja tutkimuksen kehittämissuunnitelmassa työelämäyhteistyön todettiin olevan olennainen osa ammatillista koulutusta: ”Työpaikkaohjaajien koulutusten sisältöjä kehitetään valtakunnallisesti siten, että ne palvelevat laajasti eri koulutusasteiden työssä oppimista ja työharjoittelua ja ammatillisen osaamisen arviointia sekä kunkin työpaikkaohjaajan osaamistarpeita.” (OKM2011b). Lisäksi linjattiin, että työpaikalla tapahtuvan opiskelun ja oppisopimuskoulutuksen laadunhallinnanvälineitä ja menettelyjä kehitetään (OKM2011b). Opetushallitus on laatinut Työpaikkaohjaajien koulutus 3 ov -suosituksen ammatillisen peruskoulutuksen ja näyttötutkintoihin valmistavan koulutuksen työpaikkaohjaajien sekä oppisopimuskoulutuksen työpaikkakouluttajien koulutukseen. Työpaikkaohjaajan osaamiskartta laadittiin aikoinaan työpaikkaohjaajien työn kehittämisen tueksi (Hätönen 2004, uudistettu 2013). Tämä materiaali on ollut tärkeänä kehitysvaiheena oppisopimuskoulutuksen työpaikkakouluttajille suunnatussa koulutuksissa, ja materiaalia käytetäänkin yhä edelleen. Vuoden 2016 alusta Ohjaan.fi -hankkeen kautta saatiin loistavaa materiaalia työpaikkakouluttajille. Se on helposti saatavilla ja omaksuttavissa sekä erittäin monipuolinen.
Ohjausosaamisen tarpeet tulevaisuudessa
Ammatillista koulutusta on tärkeää uudistaa, sillä tulevaisuudessa työelämä kaipaa uudenlaista osaamista ja ammattitaitoa. Tavoitteena on saada nopeammin tutkintoja suoritetuksi, mikä vaikuttaa suoraan myös työpaikalla tapahtuvaan koulutuksen suunnitteluun ja ohjaukseen. 
Oppisopimuskoulutuksella ja sen kehittämisellä pyritään vastaamaan työelämän muuttuviin tarpeisiin ja pidentämään työikäisten työuria. Tutkinnoista tulee entistä laaja-alaisempia, mikä lisää entisestään työpaikkaohjaajien ohjauksellisia osaamistarpeita. Ohjausosaamista tuleekin tulevaisuudessa järjestää entistä monimuotoisimmilla tavoilla ja tuoda koulutus riittävän kiinnostavana lähelle työpaikkaa.

